НАРЕДБА

№ 7

ЗА ОПАЗВАНЕ ОКОЛНАТА СРЕДА НА ТЕРИТОРИЯТА НА ОБЩИНА ТЕРВЕЛ

/НАЧИНИ ЗА САНКЦИОНИРАНЕ/

ПРЕДМЕТ НА НАРЕДБАТА

Чл.1
Настоящата наредба урежда начина на санкциониране, размера на глобите за отделните нарушения по опазване на околната среда  и общинската собственост в Община Тервел.

ГЛАВА ПЪРВА

ОПАЗВАНЕ НА СОБСТВЕНОСТТА

Чл.2 /1/ Санкционира се повреждането или разпиляването на общинско имущество:

1. При повреждане на пътни настилки, тротоари, бордюри, автобусни спирки, плочници, пътни знаци, стълбове, осветителни тела, парапети, подлези, декоративни пластики и други съоръжения от граждани и фирми се налага глоба в размер от 30 до 50 лв;

2. При повреждане и изхвърляне на контейнери и кошчета за смет се налага глоба в размер от 50 лв;

3. При палене на отпадъци на обществени места, улици, площади и тротоари се налага глоба от 10 лв;

4. При увреждане на паметници в гробищния парк се налага глоба от 50 лв;

5. При навлизане на животни в гробищния парк собствениците се санкционират с глоба от 50 лв.

Чл.3 /1/ Унищожаването и увреждането на дървета, храсти и всички тревисти видове в населени места, паркове, градини, улици и обществени дворове.

1. При отсичане на широколистни дървета /липа, кестен, явор, шестил, ясен, чинар и др./ се налага глоба в размер от 50 лв; 

2. При унищожаване на иглолистни дървета /смърч, ела, бор и др./ се налага глоба от 50 лв;

3. При унищожаване на екзотични дървета /кедър, кипарис, магнолии и др./ се налага глоба в размер на 40 лв;

4. При унищожаване на декоративни храсти /спирея, дойция, форзиция и др./ се налага глоба от 10 лв;

5. При унищожаване на екзотични видове храсти /юниперус, събина, юка, чимшир и др./ се налага глоба до 10 лв;

6. При унищожаване на орехово дърво глобата на 50 лв;

7. При късане на цветя от паркове, градинки и други места за обществено ползване се налага глоба в размер от 1 до 10 лв.

8. При увреждане на дървета и храсти се налага глоба в размер от 10 лв;

9. При увреждане на липите при бране на липов цвят се налага глоба от 20 лв.

Чл.4 /1/ Замърсяването:

1. При изхвърляне на хартии, закуски, угарки и други дребни отпадъци на неопределените за целта места се налага глоба от 1 до 5 лв;

2. При замърсяване и неподдържане на зелените и тротоарни площи от граждани, които извършват търговска и друга дейност се налагат следните глоби:

А/ с разрешение за тротоарно право от 5 до 20 лв;

Б/ каравани – фургони, поставени за временно пребиваване и на празници от 5 до 20 лева;

В/ ресторанти, павилиони за закуски, кафе-аперативи, фирми с постоянно пребиваване и обекти за търговия и услуги от 5 до 50 лева;

3. При изхвърляне на смет, строителни и битови отпадъци и складиране на строителни материали, извън определените за целта места се налага глоба, както следва:

А/ При замърсяване и складиране на строителни материали – 5 лв/кв.м;

Б/ При замърсяване с битови отпадъци – 5 лв/кв.м;

В/ При замърсяване с нефтопродукти – 5 лв/кв.м;

Г/ При замърсяване с растителни отпадъци – 5 лв/кв.м;

Д/ При замърсяване с течни отпадъци – 5 лв/кв.м;

Е/ При замърсяване с химикали и киселини – 5 лв/кв.м;

Ж/ При изоставяне на стари МПС по тротоари и улици – глобата е в размер от 50 лв.

4. При изхвърляне на животински отпадъци на обществени места, тротоари, улици и други – глобата е от 50 лв;

5. При паркиране по тротоари на селскостопански машини, ремаркета, прикачен инвентар, транспортни машини и друга техника, глобата е в размер от 10 до 50 лв;

6. При неподдържане на чистотата в междуселищните пространства на сградите, дворовете, прилежащите към тях терени се налага персонална глоба на всяко домакинство – 10 лв;

7. При замърсяване на открити площи се налага глоба в размер от 5 до 50 лв;

8. При замърсяване на улични платна и тротоари със строителни разтвори, материали и отпадъци от граждани и неизправни превозни средства се налага глоба персонална на нарушителя от 10 лв  и на съответната организация, фирма или учреждение от 50 лв.

Чл.5  /1/  Разкопаване на улици, тротоари и тревни площи без предварително писмено разрешение от съответните общински органи:

1. При разкопаване на тротоари, улични платна и зелени площи глобата е в размер на 5 лв/кв.м;

2. При непривеждане от извършителите на разкопаните площи след ремонт в първоначалният им вид глобата е в размер на 10 лв/кв.м;

3. При искане на разрешение за разкопаване на тротоари, улични платна и зелени площи предприятията, фирмите и гражданите да внасят депозит от лв/кв.м  в отдел ТСУ към Община Тервел.

Чл.6 При паркиране и преминаване на МПС през зелените площи и пешеходни зони се налага глоба в размер – 10 лв;

Чл.7 При разлепване на афиши, плакати, обявления и некролози на неопределените за целта места извършителят се глобява до 10 лв, а на съответната фирма или организация глоба до 50 лв;

Чл.8 Забранява се отглеждането на селскостопански животни в жилищни комплекси: жилищни помещения, мазета, тавани, гаражи и балкони – глобата е от 50 лв;

Чл.9 Забранява се пашата на животни в паркове, градини, общински дворове и други зелени площи в населените  места, глобата е в размер от 5 до 50 лв;

ГЛАВА ВТОРА

ЗАКЛЮЧИТЕЛНИ РАЗПОРЕДБИ

§ 1. Нанесените щети на общината се възстановяват от извършителите в тридневен срок в пълен размер, по действащите в момента цени.

При неспазване на срока дължимата сума се облага с лихва по курса на БНБ.

§ 2. Изпълнението на Наредбата се осъществява от оторизираните за това общински органи, кметове на населени места, кмет на община и РПУ.

§ 3. Начина на налагане на наказанията, връчване на акта, обжалването и т.н. следва да се извърши по ЗАНН.

§ 4. Ръководителите на стопанските организации, учреждения, фирми, както и председателите на управителните съвети на етажните собствености и на общежитията, осигуряват поставянето на наредбата на видни места в сградата.

Наредбата се издава в допълнение и във връзка със Закона за опазване на околната среда.

Наредба № 7 е приета на заседание на Общински съвет – гр.Тервел на 30.10.2000 г. с Решение № 9-107.

ПРЕДСЕДАТЕЛ НА ОбС:   /Н. Радев/

Вярно с оригинала при Общински съвет гр.Тервел:








           / Й. Донева /

